ปีนี้หุ้นกู้สุดฮิตทั้งปี3.5แสนล. ตุนเงินทำธุรกิจ
โพสต์ทูเดย์ &#8212; เอกชนเร่งตุนเงินสำรองทำธุรกิจหนีดอกเบี้ยขึ้น ดันยอดหุ้นกู้ปีนี้ 3.5 แสนล้าน พลังงานก่อสร้างอสังหาริมทรัพย์ฮิตกู้
24 ก.ย. 2552

โพสต์ทูเดย์ — เอกชนเร่งตุนเงินสำรองทำธุรกิจหนีดอกเบี้ยขึ้น ดันยอดหุ้นกู้ปีนี้ 3.5 แสนล้าน พลังงานก่อสร้างอสังหาริมทรัพย์ฮิตกู้
นายณัฐพล ชวลิตชีวิน กรรมการผู้จัดการ สมาคมตลาดตราสารหนี้ไทย (ThaiBMA) เปิดเผยว่า แนวโน้มการระดมทุนด้วยการออกหุ้นกู้ปีนี้น่าจะมีมูลค่าสูงขึ้นมาอยู่ที่ประมาณ 3.5 แสนล้านบาท ซึ่งเกินเป้าหมายที่วางไว้ตั้งแต่ต้นปีเป็นอย่างมาก เพราะจนถึงขณะนี้มีบริษัทจดทะเบียน (บจ.) ออกหุ้นกู้แล้วประมาณ 3.2 แสนล้านบาท ซึ่งส่วนใหญ่จะเป็นหุ้นกู้อายุเฉลี่ย 3 และ 5 ปี
ทั้งนี้ มองว่ายอดหุ้นกู้ 3.5 แสนล้านบาท น่าจะเห็นได้ในเดือนพ.ย.นี้ เพราะบจ.ได้มีการระดมเงินทุนไว้เพื่อสำรองในการทำธุรกิจ ประกอบกับแนวโน้มของอัตราดอกเบี้ยที่มีโอกาสปรับตัวเพิ่มขึ้นจึงทำให้เอกชนเร่งระดมทุนมากขึ้น
อย่างไรก็ตาม แนวโน้มอัตราดอกเบี้ยนโยบายของธนาคารแห่งประเทศไทย (ธปท.) ในปีนี้จะไม่มีการปรับตัวลงต่ำกว่าระดับปัจจุบัน อีกทั้งเริ่มมีสัญญาณดอกเบี้ยจะเห็นการขยับขึ้นหรือยังทรงอยู่ในปีหน้า และจะเห็นการปรับขึ้นของดอกเบี้ยนโยบาย อย่างชัดเจนในปี 2554 หากสภาพคล่องส่วนเกินเริ่มทยอยปรับลดลง 
อีกทั้งแนวโน้มเศรษฐกิจที่เริ่มมีสัญญาณฟื้นตัวส่งผลให้สภาพคล่องจะถูกดูดออกจากระบบมากขึ้นจากปัจจุบันที่มีสภาพคล่องส่วนเกินอยู่ที่ 1.41.5 ล้านล้านบาท โดยแบ่งเป็นสภาพคล่องส่วนเกินที่อยู่กับธนาคารพาณิชย์จำนวน 6 แสนล้านบาท สำหรับธุรกิจที่ออกหุ้นมากสุดคือ กลุ่มพลังงาน วัสดุก่อสร้าง และธนาคารพาณิชย์ 
ทั้งนี้ เอกชนที่อยู่ระหว่างเตรียมการเสนอขายหุ้นกู้เร็วๆ นี้ คือ ธนาคารทหารไทย (TMB) วงเงิน 1 หมื่นล้านบาท ธนาคารกรุงไทย (KTB) ออกหุ้นกู้ 1.3 หมื่นล้านบาท บริษัท อาร์ซีแอล (RCL) วงเงิน 2,500 ล้านบาท และก่อนหน้านี้บริษัท ศุภาลัย (SPALI) ออกหุ้นกู้ 1,000 ล้านบาท